Norges Bank skal selge 350 millioner kroner per dag i februar
Norges Bank holder kronesalget uendret fra januar. Dermed selges det over en milliard kroner mindre enn på samme tid i fjor, og kronen styrker seg litt. Norges Bank holder kronesalget uendret på 350 millioner kroner i februar. Kronen styrker seg marginalt både mot euro og dollar rett etter annonseringen. Til sammenligning kuttet Norges Bank kronesalget fra 1,4 milliarder per dag i desember (de første to ukene) til 350 millioner kroner per dag i januar. Overraskelsen førte da til umiddelbar kronestyrking. Kronesalget (vekslingen) skjer for å overføre annen valuta til Oljefondet, som investerer i utlandet. Det må ikke forveksles med valutaintervensjon, som betyr at sentralbanken selger eller kjøper kroner for å påvirke kronekursen. Selv om sentralbankens kronesalg over tid stort sett balanseres av at oljeselskapene må kjøpe kroner for å betale skatt, kan sentralbankens salg likevel påvirke kronekursen. Det er både på grunn av størrelsen og fordi vekslingene ikke nødvendigvis skjer samtidig. Mye mindre enn i 2023 Basert på statsbudsjettet tror økonomene på noe høyere kronesalg utover året enn nivået i januar, men det var ikke ventet store endringer ved dagens annonsering. – Sammenlignet med 2023 er valutakjøpene mye mindre og bør dermed ikke være en stor negativ faktor for kronekursen, skrev SEB i en analyse før februartallene ble kjent. I februar i fjor ble det solgt 1,9 milliarder kroner per dag. Norges Bank kjøpte i flere år kroner på vegne av staten, slik at oljeinntekter i utenlandsk valuta kunne brukes over statsbudsjettet. Men fra april 2022 snudde situasjonen, da kronestrømmene overgikk beløpet som skulle inn i statsbudsjettet. Betydelige kronesummer fra oljeselskapenes skatteinnbetalinger selges nå hver dag. Norges Bank har som regel forsøkt å jevne ut kronetransaksjonene utover i året, for å unngå unødig uro i valutamarkedet. Det siste året har det imidlertid vært uvanlig store endringer.
Norges Bank opprettholder det daglige kronesalget på 350 millioner kroner i februar, over en milliard kroner mindre enn i februar i fjor. Salget, som egentlig er en veksling, gjøres for å overføre annen valuta til Oljefondet for investeringer i utlandet. Selv om kronesalg ofte balanseres med innkjøp av kroner fra oljeselskaper for å betale skatt, kan det påvirke kronekursen. I årene før april 2022 kjøpte Norges Bank kroner for staten slik at oljeinntekter i utenlandsk valuta kunne benyttes over statsbudsjettet. Denne situasjonen endret seg da kroneinntektene overgikk beløpet som skulle inn i statsbudsjettet.  Disse transaksjonene pleier vanligvis å være jevnt fordelt over året for å unngå uro i valutamarkedet, men det siste året har det vært flere uvanlig store endringer.